กลุ่มเดินเรือพุ่งแรงยกแผง! รับค่า BDI พุ่ง 12 จุด นิวไฮในรอบสัปดาห์
กลุ่มเดินเรือพุ่งแรงยกแผง! รับอานิสงส์ค่า BDI ปรับขึ้นครั้งแรกในรอบ 7 วัน
5 ต.ค. 2560

ผู้สื่อข่าวรายงานว่า ราคาหุ้นบริษัท พริมา มารีน จำกัด (มหาชน) หรือ PRM ณ เวลา 15.23 น. ราคาอยู่ที่ 11.40 บาท บวก 0.70 บาท หรือ 6.54% สูงสุดที่ 11.50 บาท ต่ำสุดที่ 10.80 บาท มูลค่าซื้อขายที่ 1.43พันล้านบาท
ขณะเดียวกันหุ้น บริษัท พรีเชียส ชิพปิ้ง จำกัด (มหาชน) หรือ PSL อยู่ที่ 12 บาท บวก 0.50 บาท หรือ 4.35% ด้วยมูลค่าซื้อขาย 63.46 ล้านบาท ,หุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA อยู่ที่ 10.10 บาท บวก 0.25 บาท หรือ 2.54% ด้วยมูลค่าซื้อขาย 88.58 ล้านบาท
อีกทั้งหุ้น บริษัท อาร์ ซี แอล จำกัด (มหาชน) หรือ RCL อยู่ที่ 8.05 บาท บวก 0.20 บาท หรือ 2.55% ด้วยมูลค่าซื้อขาย 17.33 ล้านบาท และหุ้น บริษัท อาม่า มารีน จำกัด (มหาชน) หรือ AMA อยู่ที่ 17.70 บาท บวก 0.70 บาท หรือ 4.12% ด้วยมูลค่าซื้อขาย 214.59 ล้านบาท ขณะที่ดัชนีโดยรวมบวก 0.28%
ทั้งนี้ปัจจัยที่ส่งผลให้ราคาหุ้นในกลุ่มขนส่งเดินเรือปรับตัวขึ้นแรงทั้งกลุ่ม มาจากการปรับตัวขึ้นของค่าระวางเรือ BDI ที่ล่าสุดปรับตัวขึ้น 12 จุด ซึ่งนับเป็นการปรับตัวขึ้นสูงสุดในระยะสัปดาห์
 
ด้านนักวิเคราะห์ บล.ทรีนีตี้ ระบุในบทวิเคราะห์ฯว่า ดัชนีค่าระวางเรือ (Baltic Dry) หรือ BDI ปรับตัวสูงขึ้นเป็นครั้งแรกในรอบ 7 วันทำการ โดยการปรับขึ้นเกิดขึ้นในกลุ่มเรือขนาดเล็กเป็นสำคัญ ทั้งขนาด Handysize และ Supramax ซึ่งเป็นขนาดของเรือส่วนใหญ่ในบริษัทกลุ่มเดินเรือบ้านเรา มองเป็น Sentiment เชิงบวกต่อกลุ่มดังกล่าวในวันนี้
ทั้งนี้ ยังคงมุมมองเช่นเดิมว่าตัวเลข PMI ภาคการผลิตทั่วโลกที่ออกมาแข็งแกร่งต่อเนื่องนี้ จะเป็นปัจจัยผลักดันค่าระวางเรือในระยะสั้น-กลางต่อไปได้ โดยจากการศึกษาของเราพบว่า ดัชนี Global PMI มักชี้นำดัชนีค่าระวางเรืออยู่ 1 เดือนด้วยกัน
ล่าสุด ดัชนี ค่าระวางเรือ BDI ปิดที่ 1,320 จุด เพิ่มขึ้น 12 จุด
 